એક મગની બે ફાડ જેવી બહેનપણીઓનું આમ અચાનક અલગ પડી જવું એ સૌ કોઈ માટે આશ્ચર્યની વાત હતી. ગઈ કાલ સુધી એક સાથે બોલાતા નામ વચ્ચે અજાણ્યો ખટરાગ ક્યાંથી પેદા થયો એ કોઈ જાણતું નહોતું. કોઈ સુશીલાબેનનું નામ યાદ કરે એટલે સવિતાબેનને પણ યાદ કરે જ. સવિતાબેનની શિસ્ત જો તમને ગમતી હોય તો સુશીલાબેનની સ્પીચ પણ તમને ગમે જ. સવિતાબેનનો રંગ જુઓ અને સુશીલાબેનનું રૂપ. સુશીલાબેનની વાતોમાં તમે ખેંચાઈ જાવ એમ જ સવિતાબેનની આંખોમાં પણ બને.